KIRJALLINEN KYSYMYS P-2105/02

esittäjä(t): Gianni Vattimo (PSE) komissiolle

(10. heinäkuuta 2002)

Aihe: Kasvissyönnin edistäminen

Yhä useammat ravitsemustieteilijät ja tutkijat korostavat proteiinien ja eläinrasvojen käytön vähentämisen merkitystä ihmisten terveydelle, ja epidemiologiset tutkimukset ovat osoittaneet, että kasvisruokavaliota noudattavilla ihmisillä on muita vähemmän sairauksia.

YK:n elintarvike- ja maatalousjärjestön järjestämässä elintarvikehuippukokouksessa tuotiin useaan otteeseen esille, että kasvisten käyttö suoraan elintarvikkeina sen sijaan, että niillä ruokitaan teurastettavaksi tarkoitettuja eläimiä, vapauttaisi huomattavan suuria määriä ruokaa, joka riittäisi kattamaan kehitysmaiden ravinnontarpeen.

Nykyisin 50 prosenttia koko maailmassa tuotetusta viljasta ja 75 prosenttia soijasta käytetään karjan ruokintaan, mikä on elintarvikevarojen tuhlausta.

Tehokasvatusmenetelmät ovat nykyajan karjankasvatuksessa kaikkein yleisimpiä, ja niillä on huomattavia kielteisiä vaikutuksia eläinten hyvinvointiin. Tehokasvatustilojen keskittymät ovat usein aiheuttaneet laajoja ympäristövahinkoja. Myös kalanviljelylaitosten määrän kasvu aiheuttaa lukuisia saastumiseen liittyviä ongelmia ja johtaa antibioottien liialliseen käyttöön, koska sen ansiosta kalat selviävät hengissä kehnoissa elinoloissa.

Komissio on kaikesta huolimatta myöntänyt useaan otteeseen varoja lihan ja kalan kulutuksen edistämiseen jäsenvaltioissa ja karjankasvattajien ja kalastajien tukemiseksi, mutta se ei ole laatinut ohjelmia tiedotuksen lisäämiseksi unionin kansalaisille, jotta nämä lopettaisivat lihan syönnin, kuten miljoonat kansalaiset ovat jo tehneet.

Voisiko komissio ilmoittaa, onko laadittu ohjelmia kasvissyönnin edistämiseksi eettisistä, terveydellisistä sekä ihmisten väliseen solidaarisuuteen ja ympäristönäkökohtiin liittyvistä syistä?

Jos kasvissyönnin edistämiseksi ei ole laadittu ohjelmia, niin katsooko komissio, että on tarpeen käynnistää edellä mainittuihin syihin perustuvia tiedotuskampanjoja, joiden kohteena olisivat opiskelijat ja yleisesti ottaen kansalaiset?

Katsooko komissio, että on tarpeen aloittaa unionin maatalouspolitiikan perinpohjainen uudistaminen siten, että edistettäisiin sellaisten kasvien tuotantoa, joilla voi olla hyödyllisiä vaikutuksia eläinten hyvinvoinnille ja kansalaisten terveydelle ja jotka voivat auttaa vähentämään ympäristönsuojelukustannuksia ja kehittämään solidaarisuutta kehitysmaita kohtaan?

David Byrnen komission puolesta antama vastaus

(23. syyskuuta 2002)

Komissio ei aio kannustaa ihmisiä noudattamaan jotakin tiettyä ruokavaliota, kuten kasvisruokavaliota, ja näin ollen jättämään ruokavaliostaan pois muita ravitsemuksellisia vaihtoehtoja. Komission on tässä yhteydessä otettava huomioon toissijaisuusperiaate ja omasta ruokavaliosta päättämiseen liittyvä yksilönvapaus.

Euroopan unionin ravitsemuspolitiikan tavoitteena on parantaa väestön terveydentilaa ja elämänlaatua kaikissa elämänvaiheissa ja pienentää sairastumisen riskiä terveellisen ruokavalion ja terveellisten elämäntapojen edistämisen kautta. Komission mielestä terveellisen ruokavalion toteuttamiseen on useita vaihtoehtoja, jotka pohjautuvat erilaisiin kulttuuriperinteisiin, elintarvikkeiden saatavuuteen ja muihin tekijöihin. Kasvissyönti kuuluu edellä mainittuihin perinteisiin, mutta se ei suinkaan ole ainoa vastaava perinne. Yhteisön politiikan tavoitteena on tuottaa terveelliseen ja ravitsevaan ruokavalioon sisältyviä elintarvikkeita kohtuulliseen hintaan ja valistaa kuluttajia, jotta nämä osaisivat tehdä oikeita päätöksiä ruokavalionsa suhteen. Erityisesti pyritään varmistamaan, että kuluttajat voivat hankkia elintarvikkeita (tähän sisältyvät elintarvikkeiden ostaminen, kuljetus ja niiden jakeluun liittyvät seikat). Näiden tuotteiden saatavuus maailmanmarkkinoilla ei ole yhtä olennainen kysymys.

Euroopan yhteisö on rahoittanut yhteisön sisämarkkinoilla toteutettuja mainos- ja tiedotuskampanjoita useiden maataloustuotteiden, ei siis ainoastaan naudanlihan osalta. Yhteisön rahoituksella on myös kannustettu kuluttamaan tuoreita ja käsiteltyjä hedelmiä ja vihanneksia, oliiviöljyä, viiniä, maitoa ja meijerituotteita sekä mm. luonnonmukaisesti tuotettuja elintarvikkeita. Aloitteet näiden kampanjoiden käynnistämiseksi ovat tulleet jäsenvaltioissa sijaitsevilta eri organisaatioilta.

Komissio sai juuri valmiiksi yhteisen maatalouspolitiikan (YMP) väliarvioinnin. Arvioinnin tarkoituksena on varmistaa, että YMP täyttää eurooppalaisen yhteiskunnan odotukset tukemalla maataloustuloja, parantamalla elintarvikkeiden laatua, edistämällä ympäristönsuojelua ja eläinten hyvinvointia, suojelemalla maisemia ja kulttuuriperintöä sekä parantamalla sosiaalista tasapainoa.

Komissio sitoutui lisäksi Kööpenhaminassa 15.16. kesäkuuta 2001 pidetyssä Eurooppa-neuvoston kokouksessa jatkamaan työskentelyä kestävän kehityksen parissa. Yhdellä kestävään kehitykseen sisältyvistä toimenpiteistä pyritäänkin suuntaamaan yhteisestä maatalouspolitiikasta saatavaa tukea uudelleen siten, että pelkän tuotettavan määrän sijaan tuettaisiin terveellisiä ja korkealaatuisia tuotteita ja käytäntöjä.